钦定古今图书集成/理学汇编/学行典/第111卷 > 陈龙正语录 > 《答吕居仁》宋·杨时
## 钦定古今图书集成/理学汇编/学行典/第111卷 > 陈龙正语录 > 《答吕居仁》宋·杨时

承问格物，向答李君书，尝道其略矣。《六经》之微言，天
下之至赜存焉。古人多识鸟兽草木之名，岂徒识其
名哉？深探而力求之，皆格物之道也。夫学者必以孔
孟为师，学而不求诸孔孟之言，则末矣。《易》曰：“君子多
识前言往行，以畜其德。”孟子曰：“博学而详说之”，将以
反说约也。世之学者，欲以雕绘组织为工，夸多斗靡，
以资见闻而已，故摭其华，不茹其实，未尝畜德而反
约也，彼亦焉用学为哉？某老矣，虽有志焉，而力不逮，
区区有望于左右者，正在此而不在彼也。勉之，勉之！